## Pravilnik Reda kneza Trpimira s ogrlicom i Danicom

### NN 108/2000 (3.11.2000.), Pravilnik Reda kneza Trpimira s ogrlicom i Danicom

# PREDSJEDNIK REPUBLIKE HRVATSKE

if !supportEmptyParas endif

2125

Na temelju članka 5., 6., 10.
i 35. Zakona o odlikovanjima i priznanjima Republike Hrvatske (»Narodne novine«
broj 20/95) i članka 22. Pravilnika o odlikovanjima i priznanjima od 4.
listopada 2000. godine, donosim

## PRAVILNIK

### REDA KNEZA TRPIMIRA S OGRLICOM I DANICOM

Članak 1.

Ovim Pravilnikom propisuje se
izgled i tehnička izvedba Reda kneza Trpimira s ogrlicom i Danicom (u daljnjem
tekstu: Red), izgled i opis isprave o dodjeli Reda, način nošenja i isticanja
Reda te druga pitanja od značenja za Red.

Članak 2.

Red je ustanovljen Zakonom o
odlikovanjima i priznanjima Republike Hrvatske (»Narodne novine«, broj 20/95).

Red temeljem članka 6. Zakona
o odlikovanjima i priznanjima Republike Hrvatske (u daljnjem tekstu: Zakon), po
važnosnome slijedu zauzima peto mjesto u redoslijedu odlikovanja Repub­like
Hrvatske.

Članak 3.

Red se dodjeljuje hrvatskim i
stranim ministrima i drugim visokim dužnosnicima za izniman doprinos
neovisnosti, cjelovitosti i međunarodnom ugledu Republike Hrvatske, za
izgradnju Hrvatske i razvitak odnosa Hrvatske i drugih zemalja.

Članak 4.

Red se sastoji od znaka Reda
s ogrlicom, Danice, male oznake Reda te umanjenice Reda.

Znak Reda izrađen je od
srebra finoće 999/1000; ima oblik kvadrata oblo razvedenih stranica, dijagonale
57 mm, koji je ispunjen crvenim emajlom i ukrašen srebrnim pleterom s pet
petlji. U sredini je zlatni medaljon na bijeloj emajliranoj podlozi promjera 32
mm, s prikazom kneza Trpimira na bojnom konju u lijevom profilu. Na prsnoj ormi
konja je stilizirani povijesni grb Hrvatske, kao vječni spomen na
propovijedanje predestinacije redovnika Gottschalka koji tijekom boravka na
Trpimirovom dvoru spominje pobjedonosni konjički boj s bizantskim podanicima. Rub
medaljona je pleterni ornament u obliku vijenca u čijem je donjem dijelu
natpis: TRPIMIR.

Na glatkom naličju znaka Reda
u sredini je okrugli vijenac od tropruta pletera unutar kojeg teče natpis
REPUBLIKA HRVAT­SKA.

Znak Reda je ovješen ušicom i
plosnatim prstenom širine 7 mm, urešenim profiliranim starohrvatskim tropletom,
o ogrlicu. Ogrlica je širine 36 mm i duljine 600 mm, od moariranog svilenog
ripsa, u bojama povijesnog hrvatskog grba - s naizmjence poredanim crvenim i
srebrnim kvadratima po pet u svakom redu.

Danica Reda je ispupčena
osmerokraka zvijezda promjera 80 mm, izrađena od srebra finoće 999/1000. Na
licu Danice je osam istaknutih i osam kraćih srebrnih zraka te između njih 16
zraka od zlatna finoće 750/1000. U sredini je medaljon istovjetan medaljonu
znaka Reda. Na naličju Danice je okomita igla za ovjes izra­đe­na od srebra
finoće 900/1000.

Malu oznaku Reda čini
minijatura i vrpca. Minijatura je uma­njeni zlatni otkov medaljona s prikazom
kneza Trpimira na konju promjera 13,5 mm, pričvršćen na sredini pačetvorine.
Vrpca je od svilenog moariranog ripsa u bojama grba Republike Hrvatske. Od
vrpce je složena vodoravna pačetvorina visine 14 mm i širine 34 mm. Na naličju
male oznake je igla za ovjes.

Umanjenicu Reda čini
minijatura i vrpca. Minijatura je otkov umanjene Danice Reda promjera 17 mm,
ovješen o svilenu moariranu vrpcu u bojama grba Republike Hrvatske, složenu u
okomitu pačetvorinu visine 40 mm i širine 12 mm. Na naličju umanjenice je igla
za ovjes.

Sastavni dio ovoga Pravilnika
je slikovni prikaz Reda.

Članak 5.

Pri dodjeli Reda dodjeljuje
se isprava o dodjeli (u daljnjem tekstu: isprava).

Isprava je otisnuta na shamoa
corolla papiru (100 g/m2, veli­čine 210 x 297 mm).

Isprava je omeđena
pravokutnikom 168 x 261 mm centriranim u odnosu na papir. Unutar
pravokutnika je zelenkasto-plava podloga bogato urešena vegetabilnim višebojnim
uresom koji zauzima lijevu i donju trećinu te desni rub središnjeg polja
isprave. Uresi mogu izlaziti iz pravokutnika maksimalno 8 mm. U stiliziranome
tamnocrvenom štitu u gornjem lijevom uglu isprave nalazi se grb Republike
Hrvatske. Desno od grba je tekst: REPUBLIKA / HRVATSKA. Znakom / označen je
prelazak u novi red. U donjoj trećini desno nalazi se krug unutarnjeg promjera
50 mm unutar kojeg je otisnut suhi mali državni pečat Republike Hrvatske.

Sadržaj isprave je otisnut na
zelenkasto-plavoj podlozi ispod natpisa REPUBLIKA / HRVATSKA, a glasi:

ODLUKOM / PREDSJEDNIKA
REPUBLIKE / na temelju članka 98. / Ustava Republike Hrvatske / odlikovan je /
(čin, znanstveni stupanj) IME I PREZIME / REDOM KNEZA TRPIMIRA / S OGRLICOM I
DANICOM.

Lijevo ispod natpisa S
OGRLICOM I DANICOM ispisano je: U Zagrebu, datum. Desno od datuma ispisano je:
PREDSJEDNIK REPUBLIKE / HRVATSKE / potpis predsjednika Republike Hrvatske / ime
i prezime predsjednika Republike Hrvatske.

Sadržaj isprave je pisan
crnim slovima tipa Lydian BT.

Sastavni dio ovoga Pravilnika
je slikovni prikaz isprave.

Članak 6.

Predsjednik Republike
Hrvatske (u daljnjem tekstu: predsjednik Republike) dodjeljuje Red na vlastiti
poticaj ili na prijedlog Državnog povjereništva za odlikovanja i priznanja
Republike Hrvatske.

Članak 7.

Red odlikovane osobe ističu
prilikom svečanih prigoda.

Ogrlicu s Redom odlikovane
osobe ističu ovješenu oko vrata, zajedno s Danicom na lijevoj strani grudi,
sukladno prilikama i potrebama nositelja, odnosno prema pravilu za nošenje
službenih odora.

Ukoliko je osoba odlikovana
nekim od Veleredova ističe uz taj Velered na lenti s Danicom (ili Velikom
Danicom) samo Danicu ovoga Reda.

Mala se oznaka
ističe isključivo na službenoj odori, a uma­njenica isključivo na civilnoj
odjeći.

Umanjenica Reda se
ističe prilikom svečanih prigoda, prema prilikama i potrebama nosioca.
Potrebito je obratiti pozornost na primjeren izgled, ponašanje i dostojanstvo
kao i važnost prigode kada se odlikovanje ističe.

Žene ističu
umanjenicu Reda na lijevoj strani grudi, odnosno uz druge umanjenice složene u
niz po važnosnome slijedu.

Muškarci ističu
umanjenicu Reda u lijevom zapučku, odnos­no uz druge umanjenice složene u niz
po važnosnome slijedu na lijevom suvratku odijela.

Zajedno sa znakom
Reda i Danicom nije dopušteno isticati malu oznaku i umanjenicu istog Reda.

Članak 8.

Predsjednik Republike uručuje
Red osobno.

Predsjednik Republike može
imenovati izaslanika za uruče­nje Reda.

Izaslanik predsjednika
Republike za uručenje Reda može biti predsjednik Zastupničkog i Županijskog
doma Hrvatskoga državnog sabora, predsjednik Vlade Republike Hrvatske, ministar
te iznimno osoba po odluci predsjednika Republike.

Prilikom uručenja Reda
odlikovani dobiva uz Red i ispravu te kutiju za Red.

Članak 9.

Za sva ostala prava, obveze i
odgovornosti osoba odlikovanih Redom koja nisu uređena ovim Pravilnikom
primjenjuju se odred­be Zakona te Pravilnika o odlikovanjima i priznanjima.

Članak 10.

Ovaj Pravilnik stupa na snagu
danom objave u »Narodnim novinama«.

Broj:
01-051-00-3276/1

Zagreb, 6. listopada 2000.

Predsjednik
Republike Hrvatske
**Stjepan Mesić,** v. r.

if !supportEmptyParas endif

![](dodatni/374500.gif)

![](dodatni/374501.gif)

![](dodatni/374502.gif)

Pravilnik, NN 108/2000-2125